text: Danfoss-strejke er slut efter seks dage
  19 maj 2014 kl. 08.35
  Medarbejderne på Danfoss på Als besluttede mandag morgen at gå på arbejde igen.
  Dagholdet på Danfoss i Als, Gråsten, Kliplev og Tørsbøl besluttede mandag morgen at gå tilbage på arbejde.
  Det var et lille flertal af de 1.000 strejkende medarbejdere, der stemte for at stoppe strejken.
  Dermed er seks dages strejke for 1000 arbejdere forbi, skriver Fagbladet 3F.
  - Det var et lille flertal for at gå tilbage på arbejde, siger Jens B. Rasmussen, der er tillidsrepræsentant for 3F'erne på Danfoss Power Solutions.
  Arbejdsnedlæggelsen begyndte i tirsdags, da forhandlinger om en ny lønaftale brød sammen. Her vil ledelsen give en beskeden stigning på den individuelle løn, mens tillidsfolkene ønsker en højere stigning på den kollektive løndel.
  Desuden ønsker medarbejderne kun at lave en aftale for ét år, mens ledelsen vil have en treårig aftale.
  Kim Christiansen, faglig sekretær i 3F Als, ser frem til at genoptage forhandlingerne om en ny lønaftale.
  - Vi har allerede lavet et uenighedsreferat og skal nu have et mæglingsmøde, hvor organisationerne kan deltage, siger han til Fagbladet 3F.
  Arbejdsretten har pålagt de ansatte en bod på 65 kroner i timen. Hertil kommer tabt løn. Det koster dyrt for de arbejdere, som skulle have været på job i weekenden, som også mister deres tillæg.
  Pressechef hos Danfoss, Lasse Bastkjær Jensen, bekræfter, at strejken er forbi. Ellers har han ingen kommentarer til sagen på nuværende tidspunkt.
  